b'\n_START_ARTICLE_\nRMS Majestic (1914)\n_START_SECTION_\nRakentaminen\n_START_PARAGRAPH_\nHamburg America Line tilasi Bismarckin Blohm & Vossin Hampurin telakalta. Sen k\xc3\xb6li laskettiin vuonna 1913 telakkanumerolla 214, ja se laskettiin vesille 20. kes\xc3\xa4kuuta 1914 kumminaan kansleri Bismarckin lapsenlapsi, kreivit\xc3\xa4r Hannah von Bismarck. Vain viikkoja vesillelaskun j\xc3\xa4lkeen syttynyt ensimm\xc3\xa4inen maailmansota keskeytti aluksen rakennusty\xc3\xb6t. Aluksen maatessa telakalla osa sen messinki- ja kupariosista k\xc3\xa4ytettiin muihin tarpeisiin._NEWLINE_Saksa allekirjoitti 28. kes\xc3\xa4kuuta 1919 Versaillesin sopimuksen, johon liittyv\xc3\xa4n sotakorvaussopimuksen mukaan Bismarck ja Imperator luovutettaisiin Englantiin korvauksena Britannicin ja Lusitanian tuhoamisesta. Aluksen rakennusty\xc3\xb6t\xc3\xa4 jatkettiin Harland and Wolffin telakan valvonnassa. Sen valmistumista viiv\xc3\xa4stytti 5. lokakuuta 1920 aluksella syttynyt tulipalo, jota aluksi ep\xc3\xa4iltiin telakkaty\xc3\xb6l\xc3\xa4isten tahallaan sytytt\xc3\xa4m\xc3\xa4ksi. Ep\xc3\xa4ilysten h\xc3\xa4lvent\xc3\xa4miseksi telakan 1\xc2\xa0200 ty\xc3\xb6ntekij\xc3\xa4\xc3\xa4 saattoivat aluksen valmiiksi enn\xc3\xa4tysajassa._NEWLINE_Britannian hallitus tarjosi helmikuussa 1921 Bismarckia White Star Linelle ja Cunardille. White Star Line osti Bismarckin. Maailman suurin laiva valmistui 28. maaliskuuta 1922, ja sen vastaanotti aluksen ensimm\xc3\xa4inen p\xc3\xa4\xc3\xa4llikk\xc3\xb6 Bertram Hayes. Alus aloitti kymmenp\xc3\xa4iv\xc3\xa4iset koeajot Irlanninmerell\xc3\xa4 1. huhtikuuta 1922. Sen j\xc3\xa4lkeen alus nimettiin 12. huhtikuuta uudelleen, ja siit\xc3\xa4 tuli Majestic._NEWLINE_RMS Majestic l\xc3\xa4hti 10. toukokuuta 1922 neitsytmatkalleen, reitille Southampton\xe2\x80\x93Cherbourg\xe2\x80\x93New York. Majestic kunnostettiin vuonna 1928, ja vuonna 1934 White Star Line ja Cunard yhdistyiv\xc3\xa4t muotoon Cunard White Star ltd. Majestic teki 12. helmikuuta 1936 viimeisen matkan reitill\xc3\xa4 Southampton\xe2\x80\x93Cherbourg\xe2\x80\x93New York. 15. toukokuuta Majestic oli jo myyty romutettavaksi.\n_START_SECTION_\nHMS Caledonia\n_START_PARAGRAPH_\nAmiraliteetti osti aluksen ennen sen romuttamista, ja se siirrettiin Britannian laivaston koulutusalukseksi nimell\xc3\xa4 HMS Caledonia. Aluksen savupiippuja lyhennettiin hieman yl\xc3\xa4osistaan, mutta alus pysyi White Star Linen v\xc3\xa4reiss\xc3\xa4. HMS Caledonia l\xc3\xa4hti 23. huhtikuuta 1937 uuteen tukikohtaansa. Siihen mahtui 1\xc2\xa0500 kadettia. Syyskuussa 1939 alus oli m\xc3\xa4\xc3\xa4r\xc3\xa4 korjata, mutta se vapautettiinkin palveluksesta. HMS Caledoniassa syttyi 29. syyskuuta tulipalo, ja se upposi kiinnityspaikalleen. Se myytiin maaliskuussa 1940 lopullisesti romutettavaksi.'